KOMISIJOS REGLAMENTAS (EB) Nr. 975/2006
2006 m. birželio 29 d.
iš dalies keičiantis Reglamentą (EB) Nr. 581/2004, skelbiantį nuolatinį eksporto grąžinamųjų išmokų už tam tikras sviesto rūšis konkursą, ir Reglamentą (EB) Nr. 582/2004, skelbiantį nuolatinį eksporto grąžinamųjų išmokų už nugriebto pieno miltelius konkursą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 31 straipsnio 3 dalies b punktą ir 14 dalį,
kadangi:
(1)
Pagal Komisijos reglamento (EB) Nr. 581/2004 (2) 1 straipsnio 1 dalį ir Komisijos reglamento (EB) Nr. 582/2004 (3) 1 straipsnio 1 dalį tam tikroms paskirties vietoms neskiriamos eksporto grąžinamosios išmokos.
(2)
2006 m. gegužės 24 d. Komisijos reglamente (EB) Nr. 786/2006, nustatančiame eksporto grąžinamąsias išmokas už pieną ir pieno produktus (4), Bulgarija ir Rumunija nuo 2006 m. gegužės 25 d. buvo įtrauktos į L 20 ir L 21 paskirties vietas, kaip vietos, kurioms eksporto grąžinamosios išmokos nėra taikomos. Todėl būtina Bulgarijai ir Rumunijai nebeskirti pagal Reglamentą (EB) Nr. 581/2004 nustatytų grąžinamųjų išmokų, o Rumunijai nebeskirti pagal Reglamentą (EB) Nr. 582/2004 nustatytų grąžinamųjų išmokų.
(3)
Reglamentus (EB) Nr. 581/2004 ir (EB) Nr. 582/2004 reikėtų atitinkamai iš dalies pakeisti.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 581/2004 1 straipsnio 1 dalies antra pastraipa pakeičiama taip:
„Produktai, paminėti pirmoje pastraipoje, skirti eksportui į visas kitas paskirties vietas, išskyrus Andorą, Bulgariją, Seutą ir Meliliją, Gibraltarą, Rumuniją, Jungtines Amerikos Valstijas ir Vatikaną.“.
2 straipsnis
Reglamento (EB) Nr. 582/2004 1 straipsnio 1 dalis pakeičiama taip:
„1. Skelbiamas nuolatinis konkursas siekiant nustatyti eksporto grąžinamąsias išmokas už nugriebto pieno miltelius, skirtus eksportui į visas paskirties vietas, išskyrus Andorą, Bulgariją, Seutą ir Meliliją, Gibraltarą, Rumuniją, Jungtines Amerikos Valstijas ir Vatikaną, nurodytus Komisijos reglamento (EEB) Nr. 3846/87 (5) I priedo 9 skirsnyje, ne mažiau kaip 25 kg grynojo svorio maišuose, kurių ne daugiau kaip 0,5 % svorio sudaro pridėtoji medžiaga be pieno, klasifikuojama, ex ex 0402 10 19 9000 produkto kodu.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. liepos 4 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 29 d.